<classify> POLISI mkoani Mwanza kwa kushirikiana na vyombo vingine vya usalama, inawashikilia watu saba kwa tuhuma za kujifanya maofi sa usalama wa taifa kutoka Ikulu.Akizungumza na wandishi wa habari jana jijini hapa, Kamanda wa Polisi wa Mkoa wa Mwanza, Jumanne Muliro alisema matukio ya kukamatwa kwa watu hao yametokea kati ya Desemba 27 mwaka jana hadi Januari 2 mwaka huu katika maeneo ya Nyakato wilayani Nyamagana mkoani Mwanza.Kamanda Muliro alisema watu hao wamekuwa wakitumia gari aina ya Toyota Ambulance yenye namba za usajili T. 751 BNL wakati wa misafara ya viongozi wakuu wa kitaifa, ambapo wamekuwa wakijitambulisha kuwa wao ni sehemu ya misafara ya viongozi hao wa kitaifa.Baada ya kukamatwa na kikosi chetu cha makachero waliendelea kujitambulisha kuwa wao ni maofisa usalama wa taifa, lakini walipohojiwa kwa kina ilibainika kuwa wao ni matapeli wenye lengo la kuwababaisha watu kwa malengo yao binafsi,alisema.Alisema watu hao pia wamekuwa wakiwatapeli wananchi na baadhi ya watumishi wa serikali katika Jiji la Mwanza na kuwajengea hofu ya kiutendaj,i kwa kujifanya kuwa wako katika kazi maalum ya serikali.Aliwataja watuhumiwa waliokamatwa kuwa ni Chalanga William Chalanga 45 Mkazi wa Pasiansi Mwanza na Arusha, Hamisi Mwalimu25 fundi magari na ambaye hujifanya mlinzi maalum bodyguard wa Chalanga William Chalanga, Philipo Petro35 mkazi wa Usagara wilayani Misungwi ambaye pia ni dereva wa Chalanga William Chalanga na Elia Gunda 30 ambaye alidai kuwa yeye ni mkazi wa Kisesa na Mchungaji wa Kanisa la EAGT Kisesa.Aliwataja wengine waliokamatwa kuwa ni Hassan Mohamedi Juma 29 mkazi wa Mkolani wilayani Nyamagana na fundi wa IT, Seleman Joram Karanga25 ambaye alijifanya pia ni mlinzi wa Chalanga William Chalanga ambaye pia ni Ofisa Mkuu wa Ikulu na Michael Richard Mazige, ambaye ni mkazi wa mkoani Morogoro. Alisema watuhumiwa hao, pia walikutwa na vitambulisho mbalimbali vikiwemo vya usalama wa taifa na vya viwanja vya ndege tofauti.Katika hatua nyingine, Kamanda Muliro alisema polisi wamekamata mtu mwingine Ashery Justol30 mkazi wa Igoma wilayani Nyamagana, ambaye alikuwa akiwapigia watu simu na kujifanya kuwa yeye ni Kamanda wa Polisi wa Mkoa RPC wa Mwanza. Alisema kabla ya Justol kutiwa mbaroni, alikuwa akiwapigia watu simu na kuwatumia ujumbe mfupi wa maneno akiwaaminisha kuwa yeye ndiye RPC wa mkoa wa Mwanza, kwa kuwaeleza kuwa amepatwa na matatizo ya kijamii na kuwataka wamchangie fedha.Pamoja na fedha aliomba achangiwe baadhi ya vitu vikiwemo chakula, huku akidai mazingira aliyopo hawezi kuongea na mtu ila wamtumie fedha au watumie ujumbe mfupi kuwasiliana naye,alisema.Mtuhumiwa huyo alifanikiwa kuchukua picha yake yenye sare za kijeshi kwenye mtandao na kuiweka kwenye taarifa zake muhimu profile ya mtandao Whatsapp, kisha na kuwapigia simu na kuwatumia ujumbe mfupi wa maneno kwenye Whatssap.Polisi walifanya ufuatiliaji wa haraka na kufanikiwa kumkamata mtuhumiwa. Tunawatahadharisha wananchi kuwa macho na makundi ya matapeli ambao wameibuka na kutumia majina ya viongozi kuwatapeli wananchi, alisema.Alisema kuwa watuhumiwa wote, watafikishwa mahakamani haraka iwezekanavyo.  <topic>: kitaifa 